สลากฯเตรียมเคาะหวยออนไลน์
สำนักงานสลากฯ เดินหน้าหวยออนไลน์ สั่งศึกษาให้รู้ผลใน 1 เดือนก่อนชงบอร์ด
29 ม.ค. 2559

สำนักงานสลากฯ เดินหน้าหวยออนไลน์ สั่งศึกษาให้รู้ผลใน 1 เดือนก่อนชงบอร์ด
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ ได้สั่งการให้สำนักธุรกิจเกมเร่งศึกษาการเพิ่มผลิตภัณฑ์ใหม่ โดยเฉพาะโครงการลอตเตอรี่ออนไลน์ ตามแผนโรดแมประยะที่ 3 ให้แล้วเสร็จภายใน 1 เดือน ตามมติคณะกรรมการสลากฯ ในการแก้ไขปัญหาการขายลอตเตอรี่เกินราคาอย่างยั่งยืน คาดว่าจะได้ข้อสรุปภายในเดือน มิ.ย.นี้ ก่อนเสนอคณะรัฐมนตรี (ครม.) โดยเชื่อว่าจะเริ่มกระบวนการต่างๆ ได้ภายในปี 2559
สำนักงานสลากฯ จะนำแนวทางการศึกษาการออกลอตโต้ของประเทศญี่ปุ่นรายงานให้กับคณะกรรมการ สลากฯ พิจารณาและรับทราบในการประชุมเดือน ก.พ.นี้ เนื่องจากปัจจุบันญี่ปุ่นมีการออกรางวัลหลายประเภท แบ่งเป็น รูปแบบลอตโต้ออนไลน์ 40% แบบขูดที่รู้ผลทันที 25% ลอตโต้แบบใบ 35% แต่ของไทยมีเพียงการออกสลากใบเพียงชนิดเดียวเท่านั้น
นอกจากนี้ คณะกรรมการ สลากฯ จะใช้เวลาประมาณ 3 เดือน ตั้งแต่เดือน มี.ค.-พ.ค. 2559 เพื่อสำรวจข้อมูลต่างๆ ในแต่ละประเทศ ทั้งยุโรป อาเซียน เช่น เวียดนาม เมียนมา ลาว ฟิลิปปินส์ เป็นต้น ถึงแนวทางการเปลี่ยนผ่านจากการออกสลากแบบใบไปสู่การออกสลากแบบออนไลน์ เพื่อไม่ให้ส่งผลต่อผู้ค้ารายย่อย รวมทั้งสำนักงานสลากฯ จะเข้าไปหารือเบื้องต้นเกี่ยวกับการออกสลากอาเซียน เพื่อเป็นส่วนหนึ่งของการให้ความช่วยเหลือ หากประเทศในอาเซียนเกิดภัยพิบัติ จะสามารถนำเงินในส่วนนี้เข้ามาช่วยเหลือได้
ทั้งนี้ หากได้ข้อสรุปแล้ว จะมีการแก้ไข พ.ร.บ.สลากฯ พ.ศ. 2517 ในมาตรา 22 เพื่อกำหนดรูปแบบสลากแบบออนไลน์ให้ชัดเจน ทั้งการออกรางวัลว่าจะเป็นรูปแบบ 6 ตัว 2 ตัว หรือ 3 ตัว การตัดสินใจว่าจะใช้บริษัท ล็อกซเล่ย์ จีเทค เทคโนโลยี ผู้ได้รับการคัดเลือก ให้วางระบบรายเดิม มาทำโครงการใหม่หรือไม่ และยังต้องพิจารณา ถึงผู้ที่ขึ้นทะเบียนผู้ค้าสลากออน ไลน์เดิมด้วยว่าจะจัดสรรอย่างไร รวมถึงผู้ที่ถูกรางวัลจากสลากออน ไลน์จะได้รับการยกเว้นภาษีเหมือนกับสลากแบบใบเหมือนกับปัจจุบันหรือไม่
ภาพประกอบข่าว